ओसामा बिन लादेन जिंदा है. ग्लोबल वार्मिंग एक अफवाह है. चांद पर मनुष्य के पहुंचने की घटना फर्जी थी, जिसे नासा ने गढ़ा था. वैक्सीन से ऑटिज्म जैसा रोग होता है. और अब बिल गेट्स...! बुधवार 8 फरवरी का दिन हर बात में साजिश सूंघने वालों के लिए जश्न जैसा था जब अचानक रिपोर्ट सार्वजनिक हुईः ''केंद्र ने बिल और मेलिंडा गेट्स फाउंडेशन (बीएमजीएफ) के लिए स्वास्थ्य मिशन के दरवाजे किए बंद." इसके केंद्र में बड़े पूंजीपतियों, बड़ी दवा कंपनियों और उनकी मिलीभगत से हुआ भारी भ्रष्टाचार था, कि कैसे दुनिया का सबसे बड़ा धर्मार्थ संगठन भारत में टीकाकरण की रणनीति को प्रभावित कर रहा है और बदले में बड़ी फार्मा कंपनियों को लाभ पहुंचा रहा है. बीएमजीएफ से रिश्ता तोडऩे के सरकार के फैसले के पीछे संभवतः ''कुछ वरिष्ठ मेडिकल प्रोफेशनल और स्वदेशी जागरण मंच जैसे संगठनों की राय" काम कर रही थी.